Italienske Brescia bliver Fortuna Hjørrings modstander i næste runde af kvindernes Champions League-turnering.

Fortuna Hjørring skal i ottendedelsfinalerne af årets Champions League-turnering op imod Brescia fra Italien. Det blev afgjort ved mandagens lodtrækning. Det nordjyske mandskab var blandt de seedede hold til lodtrækningen, og Fortuna kunne blandt andet have trukket Manchester City og Bayern München. Fortuna Hjørring slog i forrige runde de spanske mestre fra Athletic Club fra Bilbao, og nu venter altså italienske Brescia. Det andet danske hold i turneringen, Brøndby IF, trak Manchester City. Kampene afvikles den 9. eller 10 november og 16. eller 17. november.